'Kasut itu hadiah daripada syurga saya, janji gembira' - Muhammad Arman
Bangi: "Itu hadiah daripada mak, syurga saya dan saya tahu kasut itu bukan asli tapi tak mengapalah. Saya tidak kisah sebab tahu harga kasut 'ori' (asli) mahal lalu minta mak belikan menyamai jenama itu," kata Muhammad Arman Mohd Khairi. Muhammad Arman, 11, mendapat perhatian di TikTok selepas berkongsi videonya berjoging sambil menunjukkan kasut 'baru' pemberian ibunya, Puspa Diyana Hussin, 40, yang meraih 3.3 juta tontonan. Kanak-kanak terbabit berkongsi kegembiraan menerima kasut berkenaan sebagai hadiah ulang tahun kelahirannya pada 8 Oktober lalu. Bagaimanapun, keterujaan Muhammad Arman mengayakan kasut itu tidak bertahan lama apabila netizen mengesan ia adalah kasut tiruan dan meminta kanak-kanak terbabit mendedahkan harga sebenar. Berkongsi kisahnya, Muhammad Arman berkata, dia sangat meminati model kasut jenama itu, namun menyedari harganya terlalu mahal lalu meminta hadiah seakan kasut sama kerana tidak mahu membebankan ibu bapanya."Saya beritahu mak mahu kasut itu dan cakap cari yang seakan sama kerana harganya mahal sangat. Saya tak kisah kasut itu asli atau tidak, janji saya dapat model seperti itu. "Mak belikan kasut itu dalam talian dan harganya tidak sampai RM80. Saya rasa gembira sehingga melompat apabila dapat 'kasut' itu," katanya ketika dihubungi Harian Metro, di sini, semalam. Katanya, dia bersyukur dengan hadiah diberikan ibu dan bapanya, Mohd Khairi Othman, 41, malah akan selalu menhargainya kerana sangat bermakna kepadanya. "Setiap kali hari jadi, mak selalu beri hadiah seperti baju, beg dan dompet atau belanja makan. Semua hadiah diberikan tidaklah mahal, tetapi saya tetap menghargainya kerana ia pemberian mak, syurga saya."Sebab itu saya buat video di TikTok untuk menghargai hadiah itu dengan mengikut trend (buat-buat barang jatuh, tunjuk kasut), tetapi tak sangka pula dapat perhatian, malah ada yang salah sangka cakap saya nak menunjuk kasut tiruan, ada suruh saya beritahu harga kasut itu. "Terasa juga hati baca komen, tetapi saya sabar sahaja dan tak sangka ada rezeki lain apabila ramai yang memberi sokongan serta mahu hadiahkan saya kasut, malah stesen radio belikan kasut untuk saya dan keluarga," katanya. Sementara itu, Puspa Diyana berkata, dia terkejut apabila perkongsian anak kedua daripada tiga beradik mendapat perhatian dan menerima kecaman, namun mengakui dia dan keluarga memaafkan individu terbabit.Menurutnya, perkongsian Muhammad Arman juga bukan untuk meraih simpati atau mengambil kesempatan, sebaliknya hanya kandungan video biasa untuk akaun sosial anaknya.Katanya, dia tetap berterima kasih kepada semua pihak kerana memberi sokongan dan menghadiahkan kasut kepada anaknya. "Apabila video Arman dikecam, dia rasa 'down' dan tunjuk kepada saya semua komen. Saya minta dia bersabar kerana perkara seperti itu adalah biasa jika di media sosial. Dia yang sedih kemudiannya terus tidur. "Saya juga ada tinggalkan komen untuk menerangkan isu itu dan sejujurnya memang komen agak menguris hati hingga buat saya sedih tetapi kami maafkan, malah ada yang kecam pun, mesej kami minta maaf," katanya. Katanya, Muhammad Arman disifatkan seorang anak sangat memahami, ringan tulang, suka membantu, disenangi ramai dan pandai menghargai pemberian orang. "Ini kali pertama Arman minta hadiah kerana dia sangat suka kasut itu dan saya belikan juga walaupun bukan asli kerana tidak mahu berasa ralat. "Kalau nak beli kasut asli boleh... cuma kena simpan wang kerana kalau beli terus ketika itu, macam mana dengan keperluan lain kerana harga kasut itu mahal," katanya yang juga suri rumah dan mengambil tempahan memasak, manakala suami adalah pekerja penyelenggaraan sebuah hotel.